O‘zbekiston Respublikasi Prezidenti Qozogʻiston Respublikasi mudofaa vazirini qabul qildi

17.08.2017
O‘zbekiston Respublikasi Prezidenti Shavkat Mirziyoyev 17-avgust kuni mamlakatimizda rasmiy tashrif bilan boʻlib turgan Qozogʻiston Respublikasi mudofaa vaziri Saken Jasuzoqovni qabul qildi.


Davlatimiz rahbari mehmonni qutlar ekan, mamlakatlarimiz oʻrtasida samarali hamkorlik izchil rivojlanib borayotganini mamnuniyat bilan ta’kidladi. 


Muntazamlik kasb etgan oliy darajadagi aloqalar tufayli barcha yoʻnalishlarda oʻzaro hamkorlik faollashayotgani qayd etildi. 


Tovar ayirboshlash hajmi barqaror oʻsib bormoqda, iqtisodiyotning turli tarmoqlarida yirik qoʻshma loyihalar amalga oshirilmoqda, avtomobil, temir yoʻl va aviatsiya qatnovi sohasida amaliy hamkorlik sezilari darajada kengayib, mintaqalar oʻrtasida sheriklik mustahkamlanmoqda, O‘zbekiston va Qozogʻistonda madaniy-gumanitar tadbirlar oʻtkazilmoqda. 


Harbiy va harbiy-texnik hamkorlik ikki tomonlama munosabatlarning muhim va istiqbolli yoʻnalishi sifatida belgilangan. Xususan, suhbat chogʻida mamlakatlarimiz mudofaa mahkamalari oʻrtasida, jumladan, sanoat kooperatsiyasi va harbiy kadrlar tayyorlash sohasida samarali hamkorlik qilish masalalari koʻrib chiqildi.
S.Jasuzoqov O‘zbekiston Respublikasi Prezidenti Shavkat Mirziyoyevga samimiy qabul uchun chuqur minnatdorlik bildirdi va Qozogʻiston Respublikasi Prezidenti Nursulton Nazarboyevning salomi va ezgu tilaklarini yetkazdi. 


Mehmon harbiy va harbiy-texnik sohada mamlakatlarimizning oʻzaro hamkorligini yanada kuchaytirishga Qozogʻiston tayyor va bundan manfaatdor ekanini ta’kidladi.